
Par pārvaldes uzdevuma – bērnu ilgstošas sociālās aprūpes un sociālās rehabilitācijas pakalpojuma institūcijā – deleģēšanu


Pamatojoties uz Pašvaldību likuma 4. panta pirmās daļas 9. un 11. punktu, pašvaldības autonomā funkcija ir nodrošināt pašvaldības administratīvās teritorijas iedzīvotāju vajadzībām atbilstošus sociālos pakalpojumus un īstenot bērnu un aizgādnībā esošo personu tiesību un interešu aizsardzību. Savukārt minētā likuma 7. pants paredz, ka saskaņā ar Valsts pārvaldes iekārtas likumu pašvaldība atsevišķus tās autonomajā kompetencē ietilpstošus pārvaldes uzdevumus var deleģēt citai personai.
Valsts pārvaldes iekārtas likuma 40. panta pirmajā un otrajā daļā noteikts, ka publiska persona var deleģēt privātpersonai pārvaldes uzdevumu, ja privātpersona attiecīgo uzdevumu var veikt efektīvāk, un privātpersonai pārvaldes uzdevumu var deleģēt ar ārēju normatīvo aktu vai līgumu, ja tas paredzēts ārējā normatīvajā aktā. Minētā likuma 41. panta pirmajā daļā ir noteikts, ka publiska persona var deleģēt pārvaldes uzdevumus, kuru izpilde ietilpst šīs publiskās personas vai tās iestādes kompetencē. Valsts pārvaldes iekārtas likuma 42. panta pirmajā daļā noteikts, ka privātpersonai jābūt tiesīgai veikt attiecīgo pārvaldes uzdevumu. Lemjot par pārvaldes uzdevuma deleģēšanu privātpersonai, ņem vērā tās pieredzi, reputāciju, resursus, personāla kvalifikāciju, kā arī citus kritērijus. Minētā likuma 45. panta trešajā daļā noteikts, ka lēmumā par deleģēšanu jākonstatē deleģēšanas pieļaujamība un jāreglamentē deleģēšanas noteikumi.
Tādējādi secināms, ka ārējā normatīvajā aktā ir paredzēts, ka publiska persona ar deleģēšanas līgumu var pilnvarot privātpersonu veikt pārvaldes uzdevumu. 
Atbilstoši Pašvaldību likuma 10. panta pirmās daļas 19. punktam, Sociālo pakalpojumu un sociālās palīdzības likuma 9. panta pirmajai un ceturtajai daļai, Valsts pārvaldes iekārtas likuma 40. panta pirmajai daļai un 41. panta pirmajai daļai, lai lemtu par Pašvaldību likuma 4. panta pirmās daļas 9. un 11. punktā minētajā funkcijā ietilpstošā pārvaldes uzdevuma – bērnu ilgstošas sociālās aprūpes un sociālās rehabilitācijas pakalpojuma institūcijā (turpmāk arī – Pārvaldes uzdevums) – bez vecāku gādības palikušiem bērniem un bāreņiem, kuru dzīvesvieta deklarēta Rīgas valstspilsētas pašvaldības (turpmāk arī – Pilnvarotājs) administratīvajā teritorijā un par kuriem lēmumu par ārpusģimenes aprūpi ir pieņēmusi Rīgas valstspilsētas pašvaldības bāriņtiesa, izpildi, noslēdzot deleģēšanas līgumu ar biedrību “Latvijas Samariešu apvienība” (reģistrācijas Nr. 40008001803; juridiskā adrese: Katoļu iela 22, Rīga; turpmāk arī – Pilnvarotā iestāde), Rīgas dome konstatē:
Sociālo pakalpojumu un sociālās palīdzības likuma 9. panta pirmajā daļā noteikts, ka pašvaldība, kuras teritorijā deklarēta personas dzīvesvieta, nodrošina sociālo darbu, plāno resursus un veido tādu vidi, lai personai būtu iespēja saņemt tās vajadzībām atbilstošus sociālos pakalpojumus un sociālo palīdzību. Saskaņā ar Sociālo pakalpojumu un sociālās palīdzības likuma 9. panta 1.1 daļas 4. punktā noteikto pašvaldībai ir pienākums nodrošināt ilgstošas sociālās aprūpes un sociālās rehabilitācijas pakalpojumu institūcijā pilngadīgām personām ar smagiem funkcionāliem traucējumiem, kā arī bāreņiem un bez vecāku gādības palikušiem bērniem līdz brīdim, kad bērns var atgriezties ģimenē, vai, ja tas nav iespējams, līdz aizbildnības nodibināšanai bērnam, viņa ievietošanai audžuģimenē vai nodošanai adopcijai.
Pamatojoties uz Sociālo pakalpojumu un sociālās palīdzības likuma 11. panta pirmās daļas 2. punktu, pašvaldības sociālais dienests organizē sociālo pakalpojumu sniegšanu ģimenēm ar bērniem un citām personu grupām, tai skaitā bērniem, kuri palikuši bez vecāku gādības. Sociālos pakalpojumus var sniegt arī citas personas, kas atbilst minētā likuma 17. panta pirmajā daļā  noteiktajām prasībām.
Saskaņā ar Bērnu tiesību aizsardzības likuma 32. pantu ārpusģimenes aprūpes mērķis ir nodrošināt bērna attīstību, drošību un sagatavošanu patstāvīgai dzīvei sabiedrībā. Atbilstoši minētā likuma 37. panta trešajai daļai bērnu aprūpes iestādē bāreni un bez vecāku gādības palikušu bērnu ievieto ar bāriņtiesas lēmumu.
Ņemot vērā minēto, pašvaldībai ir pienākums nodrošināt bērniem, kuri palikuši bez vecāku gādības, ilgstošas sociālās aprūpes un sociālās rehabilitācijas pakalpojumu institūcijā, un šī uzdevuma izpildi, ievērojot efektivitātes, kvalitātes un lietderības apsvērumus, iespējams deleģēt privātpersonai vai nevalstiskai organizācijai.
Ar Sociālo pakalpojumu un sociālās palīdzības likuma 3. panta trešo daļu pašvaldībām ir deleģētas tiesības saistošajos noteikumos noteikt kārtību, kādā saņemami pašvaldību sniegtie sociālie pakalpojumi. Pamatojoties uz Rīgas domes 06.03.2020. saistošo noteikumu Nr. 3 “Rīgas valstspilsētas pašvaldības sniegto sociālo pakalpojumu saņemšanas un samaksas kārtība” 7.1.2. apakšpunktu, pašvaldība nodrošina ilgstošu sociālo aprūpi un sociālo rehabilitāciju institūcijā bērniem. Samaksas kārtība par bērnam sniegto ārpusģimenes aprūpes pakalpojumu tiek noteikta saskaņā ar Bērnu tiesību aizsardzības likuma 30. pantu un Ministru kabineta 18.03.2014. noteikumiem Nr. 142 “Noteikumi par ārpusģimenes aprūpes pakalpojumu samaksas kārtību un apmēru”, paredzot, ka samaksa par pakalpojumu tiek pieprasīta no bērna vecākiem, savukārt gadījumos, kad samaksu no bērna vecākiem nav iespējams nodrošināt vai bērnam nav vecāku, pakalpojuma izmaksas sedz pašvaldība normatīvajos aktos noteiktajā kārtībā. 
Ministru kabineta 13.06.2017. noteikumos Nr. 338 “Prasības sociālo pakalpojumu sniedzējiem” ir noteiktas prasības sociālo pakalpojumu sniedzējiem, tai skaitā ilgstošas sociālās aprūpes un sociālās rehabilitācijas institūcijām, paredzot pakalpojuma kvalitātes nodrošināšanu, personāla kvalifikācijas prasības un pakalpojuma saņēmēju tiesību ievērošanu. Tādējādi deleģējamā pārvaldes uzdevuma izpilde ir pieļaujama, ja pakalpojuma sniedzējs atbilst minētajos noteikumos noteiktajām prasībām.
Ņemot vērā iepriekšminēto un pamatojoties uz Rīgas valstspilsētas pašvaldības Labklājības departamenta (turpmāk arī – Departaments) 08.11.2022. iekšējo noteikumu Nr. DL-22-32-nts “Kārtība, kādā tiek piešķirtas valsts pārvaldes uzdevuma deleģēšanas vai līdzdarbības līguma slēgšanas tiesības un organizēts ideju konkurss Rīgas valstspilsētas pašvaldības Labklājības departamentā un tā pakļautības iestādēs” (turpmāk – iekšējie noteikumi Nr. DL-22-32-nts) 6. un 10. punktu un Rīgas domes 29.11.2023. nolikuma Nr. RD-23-365-no “Rīgas valstspilsētas pašvaldības Labklājības departamenta nolikums” 7.1.5., 12.1. un 12.6. apakšpunktu, Departaments organizēja konkursu pretendentu izvēlei pārvaldes uzdevumu – bērnu ilgstošas sociālās aprūpes un sociālās rehabilitācijas pakalpojuma institūcijā un bērnu ilgstošas sociālās aprūpes un sociālās rehabilitācijas pakalpojuma institūcijā bērniem ar funkcionāliem traucējumiem – izpildes deleģēšanai (turpmāk – konkurss) trīs daļās:
[bookmark: _Hlk168525722]1) bērnu ilgstošas sociālās aprūpes un sociālās rehabilitācijas pakalpojums institūcijā – dzīvoklis Rīgas valstspilsētas pašvaldības administratīvajā teritorijā;
2) bērnu ilgstošas sociālās aprūpes un sociālās rehabilitācijas pakalpojums institūcijā – privātmāja Rīgas valstspilsētas pašvaldības administratīvajā teritorijā;
3) bērnu ilgstošas sociālās aprūpes un sociālās rehabilitācijas pakalpojums institūcijā bērniem ar funkcionāliem traucējumiem – privātmāja Rīgas valstspilsētas pašvaldības administratīvajā teritorijā. 
Saskaņā ar Departamenta direktores I. Kondrātes 01.04.2026. rīkojumu 
Nr. DL-26-45-rs “Par konkursa komisijas izveidošanu pretendentu izvēlei pārvaldes uzdevumu deleģēšanas līgumu slēgšanas tiesību piešķiršanai” tika izveidota konkursa komisija piecu komisijas locekļu sastāvā, kuriem tika uzdots organizēt konkursu un izvēlēties pretendentus atbilstoši iekšējiem noteikumiem Nr. DL-22-32-nts, izstrādāt un iesniegt Departamenta direktoram apstiprināšanai konkursa nolikumu, nodrošināt paziņojuma par konkursa rīkošanu publicēšanu Departamenta tīmekļvietnē, izskatīt un izvērtēt privātpersonu vai pilnvaroto personu iesniegtos konkursa pieteikumus un sniegt atzinumu par atbilstošāko pretendentu deleģēšanas līguma slēgšanai.
Departamentā 20.05.2026. tika apstiprināts konkursa nolikums Nr. DL-26-4-nos “Pārvaldes uzdevumu – bērnu ilgstošas sociālās aprūpes un sociālās rehabilitācijas pakalpojums institūcijā un bērnu ilgstošas sociālās aprūpes un sociālās rehabilitācijas pakalpojums institūcijā bērniem ar funkcionāliem traucējumiem – deleģēšanas līgumu slēgšanas tiesību piešķiršanas konkursa nolikums” attiecībā uz šādiem pakalpojumiem:
- bērnu ilgstošas sociālās aprūpes un sociālās rehabilitācijas pakalpojums institūcijā;
- bērnu ilgstošas sociālās aprūpes un sociālās rehabilitācijas pakalpojums institūcijā bērniem ar funkcionāliem traucējumiem.
Paziņojums par konkursu un konkursa nolikums tika publicēts Departamenta tīmekļvietnes www.ld.riga.lv sadaļā “Aktualitātes”. 
Departaments konkursa 2. daļā 29.05.2026. saņēma Pilnvarotās iestādes pieteikumu (reģistrēts Departamentā ar Nr. DL-26-516-sd) Pārvaldes uzdevuma veikšanai. Pieteikumā Pilnvarotā iestāde pievienoja pieredzes, reputācijas, personāla resursu un kvalifikācijas aprakstu un citu informāciju, kas pamato deleģējamā Pārvaldes uzdevuma sniegšanas efektivitāti. 
Konkursa komisija izvērtēja Pilnvarotās iestādes pieteikumu atbilstoši konkursa nolikuma 2. pielikumā noteiktajiem vērtēšanas kritērijiem un, katram Komisijas loceklim individuāli veicot vērtējumu, konstatēja, ka Pilnvarotās iestādes pieteikums pilnībā atbilst konkursa nolikumā noteiktajām prasībām un Pārvaldes uzdevuma deleģēšana Pilnvarotajai iestādei ir pieļaujama, lietderīga un nodrošinās mērķtiecīgu pašvaldības finansējuma izmantošanu, nodrošinot konkursa 2. daļā noteikto pakalpojumu, proti, bērnu ilgstošas sociālās aprūpes un sociālās rehabilitācijas pakalpojumu institūcijā – privātmāja Rīgas valstspilsētas pašvaldības administratīvajā teritorijā.
Sociālo pakalpojumu sniedzēju reģistrāciju nosaka Ministru kabineta 27.06.2017. noteikumi Nr. 385 “Noteikumi par sociālo pakalpojumu sniedzēju reģistrēšanu”. Sociālo pakalpojumu sniedzēju reģistrā (turpmāk – Reģistrs) tiek reģistrēti pakalpojuma sniedzēji saskaņā ar Sociālo pakalpojumu un sociālās palīdzības likuma 17. panta pirmajā daļā noteikto. Proti, šajā likumā noteiktos sociālos pakalpojumus drīkst sniegt tikai tāds sociālo pakalpojumu sniedzējs, kura pamatdarbība vai kura attiecīgās struktūrvienības pamatdarbība ir šo pakalpojumu sniegšana un kurš attiecīgā pakalpojuma sniegšanai ir reģistrēts Reģistrā ne vēlāk kā trīs mēnešus pēc tam, kad uzsākta pakalpojuma sniegšana. Tādējādi Reģistrā tiek reģistrēti tikai tie pakalpojumu sniedzēji, kuri atbilst minētajā likumā noteiktajām prasībām.
Pilnvarotā iestāde Reģistrā iekļauta kopš 2006. gada, savukārt ilgstošas sociālās aprūpes un sociālās rehabilitācijas pakalpojums institūcijā ar izmitināšanu (abu dzimumu) bērniem  bāreņiem un bez vecāku gādības palikušajiem bērniem uz laiku no 01.01.2025. līdz 31.12.2029. tiek īstenots Jelgavā – sniedzot bērnu ilgstošas sociālās aprūpes un sociālās rehabilitācijas pakalpojumu institūcijā “Taka”, un no 03.09.2025. līdz 31.08.2027. – Rīgā, sniedzot bērnu ilgstošas sociālās aprūpes un sociālās rehabilitācijas pakalpojumu institūcijā “Krūze”. Savukārt bērnu ilgstošas sociālās aprūpes un sociālās rehabilitācijas pakalpojums institūcijā ar faktisko pakalpojuma sniegšanas adresi (Penkules iela 3A, Rīga) Reģistrā reģistrēts 11.05.2026., par ko izdota reģistrācijas apliecība Nr. 2057, noteikts pārreģistrācijas termiņš – 11.05.2031. 
Izvērtējot Pilnvarotās iestādes darbību un pieredzi, secināms, ka Pilnvarotā iestāde ir viena no lielākajām un pieredzes bagātākajām nevalstiskajām organizācijām Latvijā, kas sociālo pakalpojumu sniegšanas jomā darbojas kopš 1992. gada. Vairāk nekā 30 gadu laikā Pilnvarotā iestāde ir attīstījusies par dažādības ziņā lielāko sociālo pakalpojumu sniedzēju Latvijā, sākotnēji pārņemot starptautisko pieredzi un pakāpeniski izveidojot plašu, dažādām mērķa grupām pielāgotu pakalpojumu klāstu.
Sociālo pakalpojumu sniedzēju reģistrā ir reģistrēti 64 Pilnvarotās iestādes sociālie pakalpojumi. Pilnvarotā iestāde nodrošina gan sociālos pakalpojumus ar izmitināšanu, gan pakalpojumus bez izmitināšanas. Klientiem ir pieejama aprūpe mājās, dienas aprūpes centru pakalpojumi, ilgstošas sociālās aprūpes pakalpojumi bērniem un pilngadīgām personām, specializētās darbnīcas, grupu dzīvokļi, sociālās rehabilitācijas programmas, specializētais transports, “Drošības poga” u. c. pakalpojumi. Pakalpojumi tiek nodrošināti sadarbībā ar 26 pašvaldībām. Pilnvarotās iestādes sociālo pakalpojumu mērķa grupas ir seniori, jaunieši, bērni un ģimenes, cilvēki ar invaliditāti, tostarp personas ar garīga rakstura traucējumiem, personas ar atkarībām, vardarbībā cietušas personas, bezpajumtnieki, kā arī cilvēki ar neārstējamām slimībām. Visi sniegtie sociālie pakalpojumi ir reģistrēti Sociālo pakalpojumu sniedzēju reģistrā, tie sniegti atbilstoši normatīvo aktu un publisko iepirkumu prasībām. Pilnvarotajai iestādei ir nominācijas Eiropas sociālo inovāciju konkursos, IT inovācijās Latvijā, atzinības kā labākajai nevalstiskajai organizācijai, pašvaldību un valsts pateicības par ieguldījumu un sadarbību Covid-19 krīzes un Ukrainas civiliedzīvotāju atbalsta jautājumos. 
Pilnvarotajai iestādei ir sabiedriskā labuma organizācijas statuss, izvērsta darbība brīvprātīgā darba un labdarības jomās. Zināmākie projekti – “Paēdušai Latvijai”, “Vecums nav vientulība”, “Sapņu pavadonis”. Pilnvarotajai iestādei ir izglītības centrs, kur tiek nodrošināta darbinieku apmācība, tai skaitā bērnu tiesībās. Pilnvarotajai iestādei ir ēdināšanas struktūrvienība, kas Pilnvarotās iestādes pakalpojumu ietvaros nodrošina ēdināšanu. 
Pilnvarotā iestāde nodrošina pakalpojumus bērniem un ģimenēm, kas ir balstīti uz individuālām vajadzībām un prasmēm, ņemot vērā pusaudža/jaunieša pieredzi un problemātiku, kā arī psiholoģiskās un fiziskās spējas. Pilnvarotā iestāde jauniešu sociālās rehabilitācijas un atbalsta pakalpojumus sniedz kopš 2016. gada, pakāpeniski paplašinot gan klientu skaitu un vecumposmu amplitūdu, gan piedāvāto pakalpojumu spektru. Tiek nodrošināti šādi pakalpojumi: sociālās rehabilitācijas un atbalsta programma jauniešiem ar uzvedības traucējumiem “Palēciens”: I, II un III posms, sociālās rehabilitācijas programma bērniem ar saskarsmes grūtībām un uzvedības traucējumiem “Šeit un tagad” un programma “Sociālais mentors” ārpusģimenē esošajiem bērniem, kā arī ģimenēm, kuriem ir bērni ar uzvedības un iekļaušanās/socializēšanās problēmām. 
Pilnvarotās iestādes sniegtā jauniešu sociālās rehabilitācijas un atbalsta pakalpojuma mērķis ir veicināt sociālā riska jauniešu sociālo integrāciju un mazināt sociālās atstumtības riskus, nodrošinot pusaudžiem un jauniešiem vecumā no 10 līdz 24 gadiem (ieskaitot) sociālās rehabilitācijas un atbalsta programmu, sociālā mentora atbalstu. 
Programmu pamatā ir uz pusaudžu un jauniešu vajadzībām balstītas praktiskas aktivitātes, kuras veicinātu deviantās uzvedības mazināšanos un sekmētu pozitīvu sociālo prasmju attīstību. Programmu galvenie uzdevumi ir: paplašināt sociālo kontaktu loku, veicināt pozitīvu sadarbību dažādu jauniešu grupu starpā, attīstīt un stiprināt sociālās prasmes, nodrošināt jēgpilnas brīvā laika pavadīšanas iespējas, veicināt starpprofesionālu sadarbību.
Vienlaikus tiek nodrošināta diennakts aprūpe, dzīvesvieta, sociālā rehabilitācija un uzraudzība bērniem bāreņiem un bez vecāku gādības palikušiem bērniem, sekmējot viņu atkalapvienošanos ar ģimeni vai jaunas ģimenes atrašanu. Tiek veidota droša vide, kas atbalsta bērna attīstību, labklājību un patstāvības veidošanos.
Papildus ikdienas darbam tiek īstenota sadarbība ar Valsts probācijas dienestu, policiju, sociālajiem dienestiem, izglītības iestādēm, Bērnu aizsardzības centru u. c. institūcijām, risinot ar pusaudžu un jauniešu sociālajām situācijām saistītus jautājumus. Tādējādi netieši tiek veicināta pakalpojuma kopējo mērķu sasniegšana, tostarp attīstīta jauniešu brīvprātīgā darba joma.
Pilnvarotajai iestādei ir pieredze aprūpes pakalpojuma institūcijā nodrošināšanā, kā arī citu, līdzīgu sociālās rehabilitācijas pakalpojumu sniegšanā bērniem, pakalpojumā ietverot darbu ar bērnu individuālajām vajadzībām, sociālās rehabilitācijas plānošanu profesionālu atbalstu bērnu uzvedības, emocionālo vai attīstības traucējumu gadījumos.
Par Pilnvarotās iestādes pieredzi liecina Rīgas valstspilsētas pašvaldībai sniegtie pakalpojumi:
- sociālās rehabilitācijas un atbalsta programma jauniešiem ar uzvedības traucējumiem “Palēciens” – pakalpojums tiek sniegts no 2022. gada (Pilnvarotā persona īsteno programmu Latvijā no 2016. gada);
- sociālās rehabilitācijas programma jauniešiem ar uzvedības traucējumiem, I un II posms – pakalpojums tiek sniegts no 2022. gada;
- sociālās rehabilitācijas programma jauniešiem ar uzvedības traucējumiem, III posms – pakalpojums tiek sniegts no 2023. gada; 
- sociālās rehabilitācijas pakalpojums pusaudžiem (no 10 līdz 12 gadu vecumam) ar saskarsmes grūtībām un uzvedības traucējumiem (saskaņā ar līgumu) – pakalpojums tiek sniegts no 2025. gada;
- ģimenes asistenta pakalpojums ģimenēm ar bērniem – pakalpojums tiek sniegts no 2021. gada (Pilnvarotā persona sniedz pakalpojumu Latvijā no 2014. gada). Pakalpojums tiek sniegts ģimenēm ar bērniem, stiprinot vecāku prasmes bērnu aprūpē, audzināšanā un ikdienas organizēšanā. Lai gan pakalpojums primāri ir vērsts uz vecāku funkcionēšanas un prasmju uzlabošanu, būtisks ieguvējs ir arī bērns, veicinot viņam drošāku, stabilāku un attīstībai labvēlīgāku ģimenes vidi; 
- bērnu ilgstošas sociālās aprūpes un sociālās rehabilitācijas pakalpojums institūcijā – pakalpojums tiek sniegts no 2025. gada (pakalpojumu Rīgas valstspilsētas pašvaldības administratīvajā teritorijā (Krūzes ielā) saņem seši bērni, bet Jelgavas valstspilsētas pašvaldības administratīvajā teritorijā – astoņi bērni).
Vērtējot Pilnvarotās iestādes atbilstību pārvaldes uzdevumu izpildei, secināms, ka Pilnvarotajai iestādei ir laba reputācija, pēdējo divu gadu laikā līdz konkursa pieteikuma iesniegšanas dienai nav konstatēti būtiski nenovēršami profesionālās darbības pārkāpumi sociālo pakalpojumu sniegšanas jomā. Pilnvarotā iestāde, pildot līdzšinējās līgumsaistības ar Pilnvarotāju, īsteno labas pārvaldības principu, ievēro attiecīgo sociālo pakalpojumu sniegšanu reglamentējošo normatīvo aktu prasības un sadarbojas ar Pilnvarotāju, tā iestādēm un struktūrvienībām, kā arī ar citām valsts pārvaldes institūcijām, nodrošinot nepārtrauktu un kvalitatīvu sociālo pakalpojumu pieejamību un attīstību. 
Attiecībā uz administratīvajām procedūrām konstatējams, ka Pilnvarotajai iestādei ir centralizēta un digitalizēta grāmatvedība, lietvedība, personālvadība, kā arī tai ir par visu organizāciju atbildīgi darba drošības, kiberdrošības, datu drošības, IT atbalsta, saimniecības vadības un komunikācijas speciālisti. Pilnvarotās iestādes mācību centrs spēj organizēt un nodrošināt nepieciešamās mācības, ēdināšanas struktūrvienība – produktu aprites uzskaites un ēdināšanas plānošanas vajadzības.
Pilnvarotās iestādes resursi un personāla kvalifikācija ir atbilstoša bērnu ilgstošas sociālās aprūpes un sociālās rehabilitācijas pakalpojuma institūcijā nodrošināšanai. Pilnvarotā iestāde ar darba un uzņēmuma līgumiem nodarbina (aptuveni) 2000 darbinieku. Darbinieki ir motivēti, un tiem ir atbilstoša pieredze. Uzsākot kāda jauna pakalpojuma sniegšanu, tiek piesaistīti motivēti profesionāļi, nodrošināts stabils personāla sastāvs un pakalpojuma sniegšana tiek veikta atbilstoši noteiktajam pakalpojuma aprakstam un standartiem – pakalpojuma sniegšanā paredzēts iesaistīt sociālos audzinātājus, sociālos darbiniekus, sociālo rehabilitētāju, pakalpojuma vadītāju, kā arī tehnisko darbinieku / šoferi. Pilnvarotā iestāde nodrošinās, ka pakalpojuma vadītājs tiek nodarbināts tādā darba apjomā, kas pilnvērtīgi garantē pakalpojuma vadību, personāla darba organizāciju un klientu situācijas uzraudzību, vienlaikus neieņemot amatu citā sociālo pakalpojumu institūcijā vai cita pakalpojuma nodrošināšanā, kura izpilde pēc satura, apjoma vai klientu vajadzību sarežģītības objektīvi prasa līdzvērtīgu darba slodzi. 
Pilnvarotās iestādes sociālā darba speciālisti, kuri strādā ar bērniem un jauniešiem, regulāri paaugstina savu kvalifikāciju un spēj nodrošināt arī jauno kolēģu apmācību. Speciālistiem ir padziļināta izpratne par bērnu traumām, vajadzībām un attīstības posmu specifiku, tāpēc iestāde spēj nodrošināt stabilu personāla sastāvu un piesaistīt speciālistus atbilstoši pakalpojuma prasībām. Pilnvarotās iestādes darbinieki uztur profesionālus kontaktus un komunikāciju ar kolēģiem samariešu organizācijās ārvalstīs, piedalās projektu izstrādē un īstenošanā.
Pilnvarotā iestāde pārvaldes uzdevumu plāno sniegt īpašumā Penkules ielā 3A, Rīgā, – tas ir pielāgots no vides pieejamības viedokļa un ēka ir pilnībā aprīkota ar mēbelēm, virtuves, veļas un uzkopšanas aprīkojumu, spēļu un mācību inventāru. Pilnvarotās iestādes īpašumā ir nepieciešamais transportlīdzeklis tehnisko vajadzību un bērnu izglītības un socializācijas vajadzību nodrošināšanai. Pilnvarotā iestāde plāno sniegt pakalpojumu integrēti ar jau esošiem līdzīgiem pakalpojumiem – aprūpes centra “Krūze” sniegto pakalpojumu un jauniešu programmu “Palēciens”, kas tiek īstenota Cieceres ielā 1, Rīgā.
Izvērtējot Pilnvarotās iestādes nodrošinātā pakalpojuma izpildes efektivitāti iepirkuma procedūras rezultātā 02.09.2025. noslēgtā pakalpojuma līguma 
Nr. RSD-25-2999-lī ietvaros, secināms, ka bērnu aprūpe tiek īstenota ģimeniskai videi pietuvinātā formā, atbilstošās telpās, nodrošinot izpildi atbilstoši pakalpojuma aprakstā noteiktajām prasībām. Paredzams, ka deleģētā pārvaldes uzdevuma izpilde būs kvalitatīvāka un vieglāk organizējama, nekā tas būtu lielā institūcijā, jo bērniem tiks nodrošināta individuāla pieeja mazā grupā un operatīvāk tiks apzinātas viņu vajadzības, izvirzīti mērķi un veicamie uzdevumi.
Pilnvarotās iestādes nodrošinātais bērnu ilgstošas sociālās aprūpes un sociālās rehabilitācijas pakalpojums institūcijā Pilnvarotājam būs izdevīgs cilvēkresursu, pakalpojuma pārraudzības un kvalitātes ziņā, jo tiek atslogots Rīgas Bērnu, jauniešu un ģimeņu sociāla atbalsta centra (turpmāk – Centrs) bērnu ilgstošas aprūpes struktūrvienību darbs, palielinot darbinieku kapacitāti un dodot iespēju Centrā pilnvērtīgāk un kvalitatīvāk organizēt pakalpojumu, tādējādi koncentrējoties uz nozares attīstību un plānoto darba organizāciju mazākās bērnu grupās.
Tātad Pilnvarotajai iestādei ir pieejami nepieciešamie resursi, lai sniegtu kvalitatīvu bērnu ilgstošas sociālās aprūpes un sociālās rehabilitācijas pakalpojumu institūcijā bērniem bāreņiem un bez vecāku gādības palikušiem bērniem, kuru dzīvesvieta deklarēta Rīgas valstspilsētas pašvaldības administratīvajā teritorijā un par kuriem Rīgas valstspilsētas pašvaldības bāriņtiesa pieņēmusi lēmumu par ievietošanu institūcijā.
Statistikas dati liecina, ka institucionālās aprūpes pakalpojumu saņēmēju skaits turpina pieaugt. Lai Pilnvarotājs pats īstenotu visas no Pārvaldes uzdevuma izrietošās aktivitātes nepieciešamajā apjomā un kvalitātē, Centrā būtu jāveic papildu resursu piesaiste, tostarp materiāltehniskās bāzes radīšana un sociālā darba un citu jomu speciālistu nodrošināšana, kuri Pilnvarotajai iestādei jau šobrīd ir pieejami – Pilnvarotajai iestādei ir pakalpojuma sniegšanai atbilstošākas telpas, infrastruktūra un darbinieki.
Ņemot vērā minēto, secināms, ka Pilnvarotā iestāde spēj nodrošināt Pārvaldes uzdevumu efektīvāk nekā Pilnvarotājs.
Lai īstenotu Pašvaldību likuma 4. panta pirmās daļas 9. un 11. punktā noteikto pašvaldības autonomo funkciju – nodrošinātu iedzīvotājiem sociālo palīdzību un sociālos pakalpojumus, ņemot vērā iepriekšminētos faktiskos un tiesiskos apsvērumus, kā arī izvērtējot deleģēšanas lietderību, efektivitāti un atbilstību normatīvajam regulējumam, pamatojoties uz Pašvaldību likuma 7. pantu un 10. panta pirmās daļas 19. punktu, Valsts pārvaldes iekārtas likuma 40. panta pirmo un otro daļu, 41. panta pirmo daļu, 42. panta pirmo daļu un 45. panta trešo daļu, Sociālo pakalpojumu un sociālās palīdzības likuma 9. panta pirmo un ceturto daļu, 11. panta pirmās daļas 2. punktu, Bērnu tiesību aizsardzības likuma 32. pantu un 37. panta pirmās daļas 3. punktu, kā arī Rīgas domes 06.03.2020. saistošajiem noteikumiem Nr. 3 “Rīgas valstspilsētas pašvaldības sniegto sociālo pakalpojumu saņemšanas un samaksas kārtība”, Rīgas dome nolemj:

1. Deleģēt biedrībai “Latvijas Samariešu apvienība” (reģistrācijas Nr. 40008001803; juridiskā adrese: Katoļu iela 22, Rīga) no Pašvaldību likuma 4. panta pirmās daļas 9. un 11. punktā noteiktajām pašvaldības autonomajām funkcijām izrietošu Pārvaldes 
uzdevumu – bērnu ilgstošas sociālās aprūpes un sociālās rehabilitācijas pakalpojumu institūcijā – uz trim gadiem no deleģēšanas līguma noslēgšanas dienas ar tiesībām, pamatojoties uz Rīgas domes lēmumu, pagarināt deleģēšanas līguma darbības termiņu, bet ne ilgāk kā vēl uz diviem gadiem.

2. Apstiprināt Pārvaldes uzdevuma deleģēšanas līguma projektu.

3. Pilnvarot Rīgas valstspilsētas pašvaldības Labklājības departamenta direktoru parakstīt Pārvaldes uzdevuma deleģēšanas līgumu, paredzot tiesības veikt līguma projektā nebūtiskus labojumus vai precizējumus.

4. Rīgas valstspilsētas pašvaldības Centrālās administrācijas Komunikācijas pārvaldei publicēt Pārvaldes uzdevuma deleģēšanas līgumu Rīgas valstspilsētas pašvaldības oficiālajā tīmekļvietnē www.riga.lv piecu darba dienu laikā pēc tā noslēgšanas.

5. Rīgas valstspilsētas pašvaldības Labklājības departaments un Rīgas valstspilsētas pašvaldības Centrālās administrācijas Komunikācijas pārvalde atbilstoši savai kompetencei ir atbildīgi par lēmuma izpildi.

